S. Alan Stern (geb. 22 November 1957) is ’n Amerikaanse planetêre wetenskaplike. Hy is die hoofondersoekbeampte van die New Horizons-sending na die Pluto-stelsel en die hoofwetenskaplike van die privaat maatskappy Moon Express. Stern het in 1975 aan die St. Mark's School of Texas gematrikuleer. Hy het daarna ’n B-graad aan die Universiteit van Texas in Austin behaal en in 1989 ’n doktorsgraad in astrofisika en planetêre wetenskap aan die Universiteit van Colorado in Boulder, Colorado. In die 1990's het hy aan verskeie navorsingsprojekte gewerk. Sy navorsing het gefokus op die bestudering van ons Sonnestelsel se Kuiper-gordel en Oort-wolk, komete, die natuurlike satelliete van die buiteplanete soos Pluto en die soeke na bewyse vir die bestaan van eksoplanete. In 2007 is Stern deur Time Magazine aangewys as een van die wêreld se 100 invloedrykste mense. In 2008 het hy ’n direksielid van die Challenger-sentrum vir ruimtewetenskap-navorsing geword. Stern was al betrokke by 24 ruimtesendings, waarvan hy agt keer die hoofondersoekbeampte was. Een van sy projekte was die Southwest Ultraviolet Imaging System, ’n instrument wat op twee sendings die ruimte ingestuur is, in 1997 en 1999.